Document ID: 32013D0410

IZVEDBENI SKLEP KOMISIJE
z dne 10. julija 2013
o finančnem prispevku Unije državam članicam za programe nadzora ribištva za leto 2013
(notificirano pod dokumentarno številko C(2013) 4256)
(Besedilo v angleškem, bolgarskem, danskem, estonskem, finskem, francoskem, grškem, italijanskem, latvijskem, litovskem, malteškem, nemškem, nizozemskem, poljskem, portugalskem, romunskem, slovenskem, španskem in švedskem jeziku je edino verodostojno)
(2013/410/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 861/2006 z dne 22. maja 2006 o vzpostavitvi finančnih ukrepov Skupnosti za izvajanje skupne ribiške politike in na področju pomorskega prava (1) ter zlasti člena 21 Uredbe,
ob upoštevanju naslednjega:
(1)
Komisija je v svojem dopisu z dne 9. oktobra 2012 določila prednostna področja, ki jih Unija financira v okviru programov nadzora ribištva. Med temi prednostnimi področji so izboljšanje nadzornega sistema države članice, meritve moči motorja in sledljivost ribiških proizvodov. Komisija je v dopisu z dne 14. maja 2012 določila tudi zahteve, ki jih morajo izpolnjevati izvajalci in države članice, ki vlagajo v projekte v zvezi s sledljivostjo.
(2)
Države članice so v skladu s členom 20 Uredbe (ES) št. 861/2006 Komisiji predložile programe nadzora ribištva za leto 2013, skupaj z zahtevki za finančni prispevek Unije k izdatkom za izvajanje projektov iz teh programov.
(3)
Na tej podlagi in ob upoštevanju proračunskih omejitev so bili zahtevki v programih za finančni prispevek Unije, povezani z neprednostnimi dejavnostmi, kot so namestitev avtomatskih naprav za določanje položaja na ribiških plovilih, projekti usposabljanja, ki niso povezani z morebitnimi izboljšavami nadzornih sistemov držav članic, ter nakup ali posodobitev patruljnih plovil in zrakoplovov, zavrnjeni, ker se niso nanašali na prednostna področja.
(4)
Primerno je določiti najvišje zneske in stopnjo finančnega prispevka Unije v okviru omejitev iz člena 15 Uredbe (ES) št. 861/2006 ter pogoje za odobritev navedenega prispevka.
(5)
Pri projektih v zvezi s sledljivostjo je treba zagotoviti, da so razviti na podlagi mednarodno priznanih standardov, kot to zahteva člen 67(8) Izvedbene uredbe Komisije (EU) št. 404/2011 z dne 8. aprila 2011 o določitvi podrobnih pravil za izvajanje Uredbe Sveta (ES) št. 1224/2009 o vzpostavitvi nadzornega sistema Skupnosti za zagotavljanje skladnosti s pravili skupne ribiške politike (2).
(6)
Zahtevki za finančni prispevek Unije so bili ocenjeni glede na njihovo skladnost s predpisi Uredbe Komisije (ES) št. 391/2007 z dne 11. aprila 2007 o določitvi podrobnih pravil za izvajanje Uredbe Sveta (ES) št. 861/2006 z dne 22. maja 2006 glede izdatkov držav članic za izvajanje sistemov spremljanja in nadzora, ki se uporabljajo v skupni ribiški politiki (3).
(7)
Komisija je ocenila projekte, katerih izdatki ne presegajo 40 000 EUR brez DDV, in izbrala tiste, ki so upravičeni do sofinanciranja Unije na podlagi verjetnih izboljšav nadzornih sistemov držav članic prosilk.
(8)
Za spodbujanje naložb v prednostna področja, ki jih je določila Komisija, in zaradi negativnega učinka finančne krize na proračune držav članic bi morali biti izdatki za navedena prednostna področja upravičeni do visoke stopnje sofinanciranja v okviru omejitev iz člena 15 Uredbe (ES) št. 861/2006.
(9)
Za upravičenost do prispevka bi morale avtomatske naprave za določanje položaja ter naprave za elektronsko zapisovanje in poročanje na ribiških plovilih izpolnjevati zahteve iz Izvedbene uredbe (EU) št. 404/2011.
(10)
Ukrepi iz tega sklepa so v skladu z mnenjem Odbora za ribištvo in ribogojstvo -
SPREJELA NASLEDNJI SKLEP:
Člen 1
Vsebina
Ta sklep določa finančni prispevek Unije v letu 2013 za izdatke držav članic v letu 2013 pri izvajanju sistemov spremljanja in nadzora, ki se uporabljajo v skupni ribiški politiki, kakor je navedeno v členu 8(1)(a) Uredbe (ES) št. 861/2006.
Člen 2
Poravnava neporavnanih obveznosti
Zadevne države članice do 30. junija 2017 opravijo vsa plačila, za katera se zahteva povračilo. Plačila, ki jih države članice opravijo po tem roku, niso upravičena do povračila. Odobrena proračunska sredstva v zvezi s tem sklepom se razveljavijo najpozneje 31. decembra 2018.
Člen 3
Nove tehnologije in omrežja IT
1. Za izdatke v zvezi s projekti iz Priloge I za vzpostavitev novih tehnologij in omrežij IT, da se omogoči učinkovito in varno zbiranje in upravljanje podatkov v zvezi s spremljanjem, nadzorom in pregledom ribolovnih dejavnosti, ter za preverjanje moči motorja znaša finančni prispevek 90 % upravičenih izdatkov v okviru omejitev iz navedene priloge.
2. Pri projektih v zvezi s sledljivostjo je prispevek Unije za naložbe organov držav članic omejen na 1 000 000 EUR, za zasebne naložbe pa na 250 000 EUR. Sprejmeta se lahko največ dva projekta zasebnih izvajalcev na državo članico in na sklep o financiranju. Skupno število projektov v zvezi s sledljivostjo, ki jih izvajajo zasebni izvajalci, je omejeno na osem projektov na državo članico in na sklep o financiranju.
3. Za upravičenost do finančnega prispevka iz odstavka 2 vsi projekti, ki se sofinancirajo na podlagi tega sklepa, izpolnjujejo veljavne zahteve iz Uredbe Sveta (ES) št. 1224/2009 (4) in Izvedbene uredbe (EU) št. 404/2011.
4. Za vse ostale izdatke v zvezi s projekti iz Priloge I znaša finančni prispevek 50 % upravičenih izdatkov v okviru omejitev iz navedene priloge.
Člen 4
Avtomatske naprave za določanje položaja
1. Za izdatke v zvezi s projekti iz Priloge II za nakup avtomatskih naprav za določanje položaja in njihovo namestitev na ribiška plovila, da lahko center za spremljanje ribištva na daljavo spremlja plovila s sistemom za spremljanje plovil (VMS), znaša finančni prispevek 90 % upravičenih izdatkov v okviru omejitev iz navedene priloge.
2. Finančni prispevek iz odstavka 1 se izračuna na podlagi cene, ki je omejena na 2 500 EUR na plovilo.
3. Za upravičenost do finančnega prispevka iz odstavka 1 avtomatske naprave za določanje položaja izpolnjujejo zahteve iz Uredbe Komisije (ES) št. 2244/2003 (5).
Člen 5
Sistemi elektronskega zapisovanja in poročanja
Za izdatke v zvezi s projekti iz Priloge III za razvoj, nakup in namestitev sestavnih delov, potrebnih za sisteme elektronskega zapisovanja in poročanja (ERS), ter tehnično pomoč v zvezi z njimi, da se omogoči učinkovita in varna izmenjava podatkov v zvezi s spremljanjem, nadzorom in pregledom ribolovnih dejavnosti, znaša finančni prispevek 90 % upravičenih izdatkov v okviru omejitev iz navedene priloge.
Člen 6
Naprave za elektronsko zapisovanje in poročanje
1. Za izdatke v zvezi s projekti iz Priloge IV za nakup naprav za elektronsko zapisovanje in poročanje ter njihovo namestitev na ribiška plovila, da lahko plovila elektronsko zapisujejo in sporočajo podatke o ribolovnih dejavnostih centru za spremljanje ribištva, znaša finančni prispevek 90 % upravičenih izdatkov v okviru omejitev iz navedene priloge.
2. Finančni prispevek iz odstavka 1 se izračuna na podlagi cene, ki je omejena na 3 000 EUR na plovilo, brez poseganja v odstavek 4.
3. Za upravičenost do finančnega prispevka naprave za elektronsko zapisovanje in poročanje izpolnjujejo zahteve iz Izvedbene uredbe (EU) št. 404/2011.
4. Za naprave, ki združujejo sistem elektronskega zapisovanja in poročanja ter sistem za spremljanje plovil in izpolnjujejo zahteve iz Izvedbene uredbe (EU) št. 404/2011, se finančni prispevek iz odstavka 1 tega člena izračuna na podlagi cene, ki je omejena na 4 500 EUR na plovilo.
Člen 7
Pilotni projekti
Za izdatke v zvezi s pilotnimi projekti iz Priloge V o novih tehnologijah nadzora znaša finančni prispevek 50 % upravičenih izdatkov v okviru omejitev iz navedene priloge.
Člen 8
Najvišji prispevek Unije
Najvišji prispevek Unije na državo članico je:
(EUR)
Država članica
Načrtovani izdatki v nacionalnem programu nadzora ribištva
Izdatki za projekte, izbrane v skladu s tem sklepom
Najvišji prispevek Unije
Belgija
1 369 250
1 369 250
1 232 325
Bolgarija
15 339
15 339
13 805
Danska
6 801 633
5 226 502
4 691 350
Nemčija
17 502 400
4 291 800
3 794 200
Estonija
280 000
280 000
252 000
Irska
1 200 000
1 200 000
1 080 000
Grčija
1 370 029
1 370 029
1 153 026
Španija
12 186 266
9 137 042
7 562 370
Francija
5 373 796
5 363 796
4 811 416
Italija
7 480 000
2 160 000
1 944 000
Ciper
600 000
600 000
540 000
Latvija
192 735
192 735
173 462
Litva
389 539
389 539
350 585
Malta
1 375 002
1 228 802
636 605
Nizozemska
3 264 205
2 389 410
2 142 252
Poljska
3 422 251
3 322 251
2 990 026
Portugalska
1 608 900
703 500
633 150
Romunija
769 000
419 000
313 100
Slovenija
315 100
293 400
241 500
Finska
1 682 500
1 682 500
1 514 250
Švedska
1 392 838
1 392 838
1 253 555
Združeno kraljestvo
1 039 444
1 039 444
816 423
Skupaj
69 630 227
44 067 177
38 139 400
Člen 9
Naslovniki
Ta sklep je naslovljen na Kraljevino Belgijo, Republiko Bolgarijo, Kraljevino Dansko, Zvezno republiko Nemčijo, Republiko Estonijo, Irsko, Helensko republiko, Kraljevino Španijo, Francosko republiko, Republiko Ciper, Italijansko republiko, Republiko Latvijo, Republiko Litvo, Republiko Malto, Kraljevino Nizozemsko, Republiko Poljsko, Republiko Portugalsko, Romunijo, Republiko Slovenijo, Republiko Finsko, Kraljevino Švedsko ter Združeno kraljestvo Velika Britanija in Severna Irska.
V Bruslju, 10. julija 2013

Labels: 2
7
6
12
18
15